
KOCSÉR KÖZSÉG ÖNKORMÁNYZATA		CSAPADÉKVÍZ-CSATORNA HÁLÓZAT ÉPÍTÉS



AJÁNLATTÉTELI FELHÍVÁS		2. OLDAL
1. Általános információk
Az Ajánlatkérőnek jelen dokumentáció kiadásával az a célja, hogy a közbeszerzésekről szóló 2015. évi CXLIII. törvény (a továbbiakban Kbt.) alapelveinek, céljainak és rendelkezéseinek legmesszemenőbb mértékig történő biztosításával elősegítse az Ajánlattevők részére a sikeres ajánlattétel lehetőségét. Ezen cél elérése érdekében a jelen dokumentáció – akár ismételve is – megfelelően csoportosítva tartalmazza az ehhez szükséges adatokat és tényeket.
Az Ajánlatkérő felhívja az Ajánlattevők szíves figyelmét arra, hogy a Kbt. 2. §-ára tekintettel a Kbt.-ben meghatározott szabályoktól csak annyiban lehet eltérni, amennyiben a Kbt. azt kifejezetten megengedi.
Az Ajánlattevőnek az ajánlattételi felhívás, jelen dokumentáció, a közbeszerzési eljárás megindításának napján hatályos Kbt. és valamennyi hatályos jogszabály figyelembevételével kell ajánlatát elkészítenie. Ha az Ajánlattevő bármely megajánlása jogszabályba ütköző, vagy a törvény által semmisnek minősített, ajánlata érvénytelen. Nem ajánlható meg olyan pénzügyi konstrukció, amely akadályozza az Ajánlatkérőt a beruházás fedezetének jogszabályok szerinti felhasználásában és a beruházás jogszabályokban előírt pénzügyi lezárásában.
Az ajánlatkészítés valamennyi költsége az Ajánlattevőt terheli, az Ajánlatkérővel szemben e költségekkel kapcsolatban az Ajánlattevő semmilyen követelést nem támaszthat. Az Ajánlattevő ajánlatának összeállításához jogosult a helyszín megismerésére, a szükséges kiegészítő feltárások, állapotrögzítések saját költségére való elvégeztetésére. 
Az Ajánlattevő ajánlata benyújtásával tudomásul veszi, hogy ajánlata az Ajánlatkérő tulajdonába kerül, azt nem igényelheti vissza, és azért az Ajánlatkérő térítést nem fizet.
Azt az ajánlatot, melyben egymásnak ellentmondó kijelentések vannak, illetve ellentmondanak az Ajánlattételi Felhívás vagy az Ajánlattételi Dokumentáció bármely előírásának az Ajánlatkérő érvénytelennek nyilvánítja.
A beruházás pénzügyi fedezetéül az Ajánlatkérő saját ereje szolgál.
Az Ajánlattevő az ajánlattételi dokumentáció és a helyszín alapos ismerete szerint nyújtsa be ajánlatát. Az Ajánlattevő felelős azért, hogy ellenőrizze és azonosítsa a teljes “Ajánlattételi dokumentáció"-t. 
Nem fogadható el semmiféle kifogás azon az alapon, hogy az Ajánlattevő elmulasztott meggyőződni a dokumentáció és a Megrendelő által a munkákkal kapcsolatban adott bármilyen információ pontosságáról. 
Az Ajánlattevőnek meg kell győződnie arról, hogy a dokumentációban lévő információk az ajánlat megtételéhez elegendők-e, illetve milyen kiegészítő információk szükségesek. 
Bármilyen mulasztás, amelyet az Ajánlattevő követ el amiatt, hogy nem szerez megbízható információt az építési helyszínről, az előzményekről, vagy olyan egyéb ügyekről, amelyek befolyásolják a munkák végrehajtását, a munkák befejezését vagy a szerződés cikkelyeinek betartását, nem menti fel az Ajánlattevőt – amennyiben az ajánlata elfogadást nyert – azok alól a kockázatok, kötelezettségek és felelősség alól, melyek a szerződés szerint reá hárulnak a munkák befejezése és átadása tekintetében.
Az eljárás nyertesével történő szerződéskötés meghiúsulása illetve a bontó feltétel bekövetkezte esetén az Ajánlatkérő a másodiknak kihirdetett ajánlattevővel köt szerződést, amennyiben a második helyezett kihirdetésre kerül.
Az Ajánlattevő ajánlatában kifejezetten és elkülönített módon közölt üzleti titok nyilvánosságra hozatalát megtilthatja. Amennyiben erre nem tart igényt, úgy azt az Ajánlattevő köteles nyilatkozattal jelezni ajánlatában. Az üzleti titokkal kapcsolatban az elektronikus közbeszerzés részletes szabályairól szóló 424/2017. (XII. 19.) Korm. rendelet 11. § (4) bekezdése az irányadó.
A Dokumentációt a szellemi alkotásokról szóló jogszabályok oltalomban részesítik, így annak másolása, terjesztése, felhasználása részeiben vagy egészében, a jelen eljárás keretein kívül jogellenes.
Az Ajánlattevők kötelesek ellenőrizni, hogy a teljes dokumentációt átvették-e. Az Ajánlatkérő nem tehető felelőssé, amennyiben az Ajánlattevő elmulasztotta a dokumentáció valamely részének átvételét.

2.		A dokumentációban alkalmazott egyes kifejezések értelmezése:

Ajánlat: Az ajánlat, mint dokumentum és a folyamat, mint annak elkészítése, benyújtása, stb. néhol szükségessé teszi a másképpen nem elérhető megkülönböztetést. Az Ajánlat, mint fogalom ezzel a céllal kerül használatra. Az Ajánlattevő ajánlatát a jelen dokumentációban előírtaknak megfelelően a dokumentáció egészét egységként kezelő módon kell, hogy elkészítse.
Ajánlattételi felhívás vagy Felhívás: Az ajánlattevők részére e tárgyban a jelen közbeszerzési eljárás megkezdésére közvetlenül megküldött hirdetmény (ideértve adott esetben annak helyesbítését és módosítását is).
Ajánlatkérő: Az ajánlattételi felhívás I.1. pontjában meghatározott szervezet, amely azonos a közbeszerzési eljárás eredményeként létrejött szerződésben a megrendelővel.
Ajánlattevő: Az a gazdasági szereplő, aki (amely) a közbeszerzési eljárásban ajánlatot nyújt be;
Alvállalkozó: Az a gazdasági szereplő, aki (amely) a közbeszerzési eljárás eredményeként megkötött szerződés teljesítésében az ajánlattevő által bevontan közvetlenül vesz részt, kivéve 
a) azon gazdasági szereplőt, amely tevékenységét kizárólagos jog alapján végzi, 
b)	a szerződés teljesítéséhez igénybe venni kívánt gyártót, forgalmazót, alkatrész vagy alapanyag eladóját,
c)	építési beruházás esetén az építőanyag-eladót;
Dokumentáció: Az általános és speciális követelményeket tartalmazó jelen kötet, melyet az Ajánlatkérő az Ajánlattevők rendelkezésére bocsát. A dokumentáció átvétele az érvényes ajánlattétel feltétele.
Eljárás tisztasága, esélyegyenlőség: A közbeszerzési eljárásban – az egyes eljárási cselekmények, az ajánlatok értékelése során hozott döntés és a szerződés megkötése tekintetében – az Ajánlatkérő köteles biztosítani, a gazdasági szereplő pedig tiszteletben tartani a verseny tisztaságát, átláthatóságát és nyilvánosságát. Az Ajánlatkérőnek esélyegyenlőséget és egyenlő bánásmódot kell biztosítania a gazdasági szereplők számára. Az ajánlatkérő és a gazdasági szereplők a közbeszerzési eljárásban a jóhiszeműség és tisztesség, valamint a rendeltetésszerű joggyakorlás követelményeinek megfelelően kötelesek eljárni.
Eljáró: A közbeszerzési eljárás teljes menete során az Ajánlatkérő nevében eljáró személy/szervezet, aki azonban nem jogosult a közbeszerzési eljárás eredményeképpen a nyertes Ajánlattevővel szerződéses jogviszonyt létesíteni.
Európai Szabvány: A nemzeti szabványosításról szóló törvényben így meghatározott fogalom, azaz olyan szabvány, amelyet európai szabványügyi szervezet fogadott el, és tett a közösség számára hozzáférhetővé.
Hamis adat: A valóságnak megfelelően ismert, de a valóságtól eltérően közölt adat.
Hamis nyilatkozat: Olyan nyilatkozat, mely hamis adatot tartalmaz.
Hozzátartozó: A Polgári Törvénykönyvről szóló 2013. évi V. törvény (a továbbiakban: Ptk.) 8:1. § (1) bekezdés 2. pontjában meghatározott személy.
Írásbeli, írásban: A közbeszerzési eljárás során tett nyilatkozatok, illetve eljárási cselekmények tekintetében bármely, szavakból vagy számjegyekből álló kifejezés, amely olvasható, reprodukálható, majd közölhető, ideértve az elektronikus úton továbbított és tárolt adatokat is.
Közbeszerzési eljárás előkészítése: Az adott közbeszerzési eljárás megkezdéséhez szükséges cselekmények elvégzése, így különösen az adott közbeszerzéssel kapcsolatos helyzet- és piacfelmérés, előzetes piaci konzultáció, a közbeszerzés becsült értékének felmérése, a közbeszerzési dokumentumok előkészítése.
Közös ajánlattevők: Azon Ajánlattevők, akik önállóan is Ajánlattevőnek minősülnek, de jelen eljárásban közösen nyújtanak be ajánlatot.
Létesítő okirat: Jogi személy vagy jogi személyiség nélküli gazdasági társaság (szervezet) alapításához szükséges, jogszabályban előírt okirat.
Meghatározó befolyást képes gyakorolni az a szervezet, amely az alábbi feltételek közül legalább eggyel rendelkezik egy másik szervezet tekintetében:
· a tagok (részvényesek) szavazatának többségével tulajdoni hányada alapján egyedül rendelkezik,
· más tagokkal (részvényesekkel) kötött megállapodás alapján vagy más módon a szavazatok többségével egyedül rendelkezik,
· tagként (részvényesként) jogosult arra, hogy a vezető tisztségviselők (döntéshozók, ügyvezetők) vagy a felügyelőbizottság (felügyeleti, ellenőrző szerv, testület) tagjainak többségét megválassza (kijelölje) vagy visszahívja.
Nemzeti szabvány: Olyan nemzeti szabványjellel ellátott (MSZ) szabvány, amelyet a nemzeti szabványügyi szervezet alkotott meg, vagy fogadott el, és tett a nyilvánosság számára hozzáférhetővé. A nemzeti szabvány csak a nemzeti szabványügyi szerv felhatalmazása alapján forgalmazható és terjeszthető.
Nemzetközi szabvány: Olyan szabvány, amelyet nemzetközi szabványosító vagy szabványügyi szervezet fogadott el, és tett a közösség számára hozzáférhetővé.
Összeférhetetlenség: A Kbt. 25. §-ában meghatározott fogalom.
Szabvány: Elismert szervezet által alkotott vagy jóváhagyott, közmegegyezéssel elfogadott olyan műszaki (technikai) dokumentum, mely tevékenységre vagy azok eredményére vonatkozik, és olyan általános és ismételten alkalmazható szabályokat, útmutatókat vagy jellemzőket tartalmaz, melyek alkalmazásával a rendező hatás az adott feltételek között a legkedvezőbb.
Szerződés: A közbeszerzési eljárás nyertese és az ajánlatkérő között létrejött vállalkozási szerződés.
Üzleti titok: Az üzleti titok védelméről szóló 2018. évi LIV. törvény 1. § (1)–(2) bekezdésében így meghatározott fogalom.

3.		Az ajánlat kidolgozásának feltételei

3.1. Az Ajánlattevőnek az ajánlattételi felhívásban és a dokumentációban meghatározott tartalmi és formai követelményeknek megfelelően kell ajánlatát elkészítenie és benyújtania.
3.2. Az ajánlat összeállításával és benyújtásával kapcsolatban a Kbt. és az elektronikus közbeszerzés részletes szabályairól szóló 424/2017. (XII. 19.) Korm. rendelet az irányadó.
3.3. Azon nyilatkozatok tekintetében, ahol az elektronikus közbeszerzési rendszer (továbbiakban: EKR) tartalmaz elektronikus űrlapot, a nyilatkozatot az elektronikus űrlap kitöltésével kell megtenni. Ahol az EKR nem tartalmaz elektronikus űrlapot, a nyilatkozatot az Ajánlatkérő által szerkeszthető formában rendelkezésre bocsátott nyilatkozatminta alkalmazásával, a kitöltött és cégszerűen aláírt nyilatkozat pdf formátumban történő benyújtásával kell megtenni.
3.4. Az ajánlathoz az árazott költségvetési főösszesítőt („Záradék” munkalap) cégszerű aláírással ellátva pdf formátumban csatolni kell.
3.5. Az árazott tételes költségvetést az Ajánlatkérő által kiadott formátumnak megfelelő szerkeszthető formátumban kell csatolni. (részenként 1 db excel fájl)
3.6. Az ajánlathoz csatolásra kerülő további iratokat pdf formátumban kell csatolni.
3.7. Az ajánlattételi felhívásban és a dokumentációban leírtaknak nem megfelelő ajánlat érvénytelen. Az Ajánlatkérő a hiánypótlás lehetőségét a Kbt. 71. § szerint biztosítja.
3.8. Az Ajánlattévő az ajánlati dokumentációban szereplő szerződéstervezetet nem köteles csatolni ajánlatába, azonban nyilatkoznia kell a szerződéstervezet módosítás nélküli elfogadásáról.
3.9. Az Ajánlatkérő felhívja az Ajánlattevők figyelmét, hogy az építés helyszínének megismerése alapján tegyék meg ajánlatukat.
3.10. Az Ajánlattevő köteles az eljárás során közölt adatok változását haladéktalanul az Ajánlatkérő tudomására hozni.
3.11. Jelen közbeszerzési eljárás nyelve magyar, ennek megfelelően az ajánlatot magyar nyelven kell beadni, az eljárás során mindennemű levelezés és szóbeli kapcsolattartás magyar nyelven történik. Joghatás kizárólag a magyar nyelvű okiratokhoz fűződik. Az Ajánlatkérő felhívja az Ajánlattevők figyelmét, hogy az idegen nyelvű dokumentumok hiteles magyar nyelvű fordításainak hiánya az ajánlat érvénytelenné nyilvánítását vonja maga után. Az Ajánlatkérő a nem magyar nyelven benyújtott dokumentumok Ajánlattevő általi felelős fordítását is elfogadja.
3.12. Az Ajánlati Ár a teljes beruházásra vonatkozó – részenként meghatározott – egyösszegű átalányár kell, hogy legyen, a teljesítés időpontjára prognosztizálva.
3.13. Az Ajánlatkérő nevében a Kbt. 27. § (1) bekezdése szerint eljáró szervezet, ahonnan az Ajánlattevők további információkat kérhetnek:
KPG Consult Kft. 2700 Cegléd, Malom u. 18.
Kovács Gábor ügyvezető
Telefon: 53/500-956
Fax:		53/500-957
E-mail: kpgconsult@t-online.hu
Az eljárásba bevont felelős akkreditált közbeszerzési szaktanácsadó:
	Kovács Gábor, lajstromszáma: 01098
	Elérhetőségei azonosak a fent megadottal.
Az Ajánlatkérő, az Eljáró és az Ajánlattevők közötti kommunikáció kizárólag az EKR-en keresztül történhet.
3.14. Az ajánlat összeállításánál a felhívásban és az Ajánlatkérő által összeállított dokumentációban és – az ezekben nem szabályozottak vonatkozásában – a 2015. évi CXLIII. törvény és az elektronikus közbeszerzés részletes szabályairól szóló 424/2017. (XII. 19.) Korm. rendelet előírásaiban foglaltak szerint kell az Ajánlattevőnek eljárni és ajánlatát elkészteni. 
3.15. Az ajánlat elkészítésével és benyújtásával kapcsolatos összes költséget magának az Ajánlattevőnek kell viselnie. Az Ajánlattevőnek nincs joga semmilyen, a Dokumentációban vagy a Kbt-ben kifejezetten megadott jogcímen kívül egyéb - így különösen anyagi - igény érvényesítésére. A közbeszerzési eljárás eredményes, vagy eredménytelen befejezésétől függetlenül az Ajánlatkérővel szemben e költségekkel kapcsolatban semmilyen követelésnek nincs helye.
3.16. Az Ajánlatkérő kifejezetten nyilatkozik, hogy az ajánlatok elkészítéséért sem a nyertes Ajánlattevőnek, sem másoknak nem fizet.

4. Közös ajánlattevőkre vonatkozó előírások

4.1. Az Ajánlatkérő a projekttársaság létrehozásának lehetőségét kizárja.
4.2. Több gazdasági szereplő közösen is tehet ajánlatot vagy nyújthat be részvételi jelentkezést. A közös ajánlattétel esetén az Ajánlattevők a Kbt. 35. és 36. § előírásai szerint járjanak el.
4.3. Közös ajánlattétel esetén az Ajánlattevőknek a jelen szakaszban meghatározottak szerint együttműködési (konzorciális) szerződést kell kötniük, melynek az együttműködés feltételeit legalább a jelen pontnak megfelelően kell meghatároznia. Közös ajánlattétel esetén az ajánlattevő a konzorcium, azonban a Felolvasó Lapon fel kell tüntetni a konzorciumra vonatkozó adatokat, valamint külön-külön a konzorciumi tagok nevét és székhelyét is.
4.4. A konzorciális szerződésnek tartalmaznia kell legalább az alábbi elemeket:
a. A konzorciumban részt vevő felek nevét, székhelyét.
b. A konzorcium nevét, székhelyét.
c. A közbeszerzési eljárás tárgyát, és az eljárást megindító hirdetményre való utalást. A konzorciumban részt vevők nyilatkozzanak arra vonatkozóan, hogy a közbeszerzési eljárásban együttes ajánlattevőként részt kívánnak venni és nyertességük esetén a d) pontban meghatározott felelősségvállalásra tekintettel teljesítik a szerződést.
d. A konzorciumban részt vevőknek nyilatkozniuk kell, hogy nyertességük esetén egyetemleges felelősséget vállalnak a szerződés teljesítésére az ajánlattételi felhívás, az ajánlattételi dokumentáció, az ajánlat, a megkötött vállalkozási szerződés, a kiegészítő tájékoztatások tartalma szerint, valamint a jogszabályoknak megfelelően.
e. Meg kell jelölni a konzorcium vezetőjét, valamint az(oka)t a személy(eke)t, aki(k) a konzorcium nevében korlátozás nélkül joghatályos nyilatkozatokat tehet(nek), illetve a konzorcium nevében aláírásra jogosult(ak).
f. Az ajánlatban vállalt kötelezettségek és munka százalékos megosztásának ismertetését.
4.5. A konzorcium nevében aláírásra és nyilatkozattételre jogosult személy aláírási és szignó mintáját is tartalmazó meghatalmazását a konzorciumi szerződéshez csatolni kell.
4.6. A konzorciális szerződést valamennyi, a konzorciumban részt vevő tag köteles cégszerűen aláírni, és valamennyi aláíró aláírási címpéldányát a konzorciális szerződéshez csatolni kell.
4.7. A konzorciális szerződésben meg kell jelölni annak a természetes, magyarul tárgyalási szinten tudó személynek az alábbi adatait, akivel az Ajánlatkérő szükség esetén, mint a konzorcium képviselőjével a kapcsolatot tarthatja:
a. név;
b. cím, telefonszám, telefaxszám (vállalati, melyen a kapcsolattartó elérhető);
c. e-mail cím.
4.8. Az Ajánlatkérőnek és az Eljárónak az Ajánlattevővel való kapcsolattartása a közbeszerzési eljárásban kizárólag a konzorciumvezetőn keresztül valósul meg. Az Ajánlatkérő ennek megfelelően az eljárás során keletkezett iratokat az ajánlatok bontását követően kizárólag a konzorcium vezetőjének küldi meg.
4.9. A konzorciális szerződés a közbeszerzési eljárás megnyerésére vonatkozó kitétel kivételével nem tartalmazhat annak hatályba léptetésére vonatkozó, vagy felfüggesztő feltételt, az ajánlattételi határidő utáni időbeni hatálybalépést, illetve megszűnése nem lehetséges – nyertesség esetén – valamennyi szerződéses kötelezettség teljesítése előtt, illetve nem nyertesség esetén a nyertes ajánlattevővel történő szerződéskötést megelőzően.

5. Az ajánlatadás alapja

5.1. Az Ajánlat elkészítésének alapját az Ajánlattételi Dokumentáció kell, hogy képezze. Az Ajánlat az Ajánlatkérő által ajánlattétel céljára kibocsátott dokumentációban leírt és tervezett – részenként meghatározott – beruházás egészére kell, hogy vonatkozzék, és annak megfelelően teljesítendő.
5.2. Az Ajánlattevő ajánlatát a rendelkezésre bocsátott műszaki dokumentáció alapján állítsa össze.
5.3. A befejezési határidőre prognosztizált fix átalányáras ajánlati árat költségvetési kiírás tételei szerint kell kidolgozni. A munkarészenként megjelölt összegeknek fedezetet kell nyújtaniuk a megvalósítás időtartama alatt bekövetkező esetleges árváltozásokra is, és tartalmazniuk kell mindazon költségeket, melyek az ajánlat tárgyának az elvárt minőségben történő megvalósításához és üzembe helyezéséhez, továbbá az ajánlattételi felhívásban és jelen ajánlattételi dokumentációban rögzítettek betartásához szükségesek.
5.4. Az árak megfelelőségének felülvizsgálatához - az Ajánlatkérő külön kérésére - valamennyi egységárelemzést be kell terjeszteni betekintésre.
5.5. Az egységáraknak minden munkateljesítményt tartalmazniuk kell: szükséges munkaidő, minden építési anyag és segédanyag, szerszám és berendezés rendelkezésre bocsátása és helyszínre szállítása, szükséges energia ellátás, állványozás, felügyelet biztosítása, valamint az összes biztonsági intézkedés megtétele /őrzés, világítás, biztosító berendezés stb./ és egyéb mellékszolgáltatások. Valamennyi nehezítő körülmény az árképzésben figyelembevételre kell, hogy kerüljön, mivel erre semmilyen különleges kártalanítás nem történhet.
5.6. Az időjárás miatti állásidő alatt a munkahelyen maradt eszközökre és gépekre semmilyen kártérítés nem fizethető.
5.7. Az egységárak tartalmazzák az összes adót, díjat és szociális terheket, szállás, és kiküldetési költségeket, különélési és napidíjakat, utazási költségeket, hazautazások költségeit, szennyezettségi pótlékot, fertőzésveszélyre járó pótlékot, továbbá a nyereség és kockázat fedezetét úgy, hogy a költségvetésben megadott árak a teljesen kész munka ellenértékét tartalmazzák, a megvalósítás helyére vetítve. Ezen érték az általános forgalmi adót nem tartalmazza.
5.8. Az egységárakat mindig kompletten kell kidolgozni, az összes ehhez felhasznált szolgáltatás, továbbá valamennyi szükséges munkaerő, gép, eszköz, üzemanyag stb. felhasználásával és rendelkezésre bocsátásával elvégzett szakmunka figyelembevételével.
5.9. Az Ajánlattevő ajánlatához csatoljon árazott tételes költségvetést. Az Ajánlatkérő érvénytelennek tekinti azt az ajánlatot, mely nem tartalmaz beárazott tételes költségvetést.
5.10. Az Ajánlattevő csak arra a részre köteles árazott tételes költségvetést csatolni, melyre ajánlatot kíván tenni.
5.11. Amennyiben az Ajánlattevő több részre kíván ajánlatot tenni, az árazott tételes költségvetést részajánlatonként kell kidolgoznia.
5.12. A beárazott tételes költségvetésnek a költségvetési kiírásnak megfelelő tartalommal kell elkészülnie.
5.13. Amennyiben az Ajánlattevő a műszaki leírás és a költségvetési kiírás felülvizsgálata, vagy a helyszín megismerése során eltérést állapított meg, az egységárakat az eltérést figyelembe véve állapítsa meg.
5.14. Ahol a műszaki leírás és a költségvetési kiírás egy bizonyos terméket jelölnek meg, ez az Ajánlattevő tájékozódását segíti és úgy értendő, hogy vagy az ismertetett termék, vagy azzal egyenértékű más termék.
5.15. A műszaki leírások, illetve a költségvetési kiírás adott tárgyra, dologra, anyagra, berendezésre stb. való hivatkozása, csak a tárgy egyértelmű meghatározására szolgál, vele egyenértékű műszaki berendezés, gép, anyag stb. megajánlása nem számít alternatív ajánlatadásnak.
5.16. A Dokumentációban az esetleges nem egyértelmű, vagy egymástól eltérő műszaki meghatározásnál az Ajánlatkérő mindig a magasabb műszaki tartalmat kéri figyelembe venni, megépíteni és költségét meghatározni az ajánlat készítésénél.
5.17. Az előírt legkésőbbi befejezési határidő: legfeljebb 60 nap a szerződéskötéstől számítva.
5.18. Az Ajánlattevő köteles az építési munkálatokkal, felvonulással és anyagbeszállítással, munkagépei és tehergépjárművei közlekedésével általa a közterületben okozott károkat legalább az eredeti állapotnak megfelelően helyreállítani.
5.19. Az Ajánlattevő köteles tájékozódni az építési munkahely helyi viszonyairól, a meglévő építményekről, a talaj- és terepviszonyokról, a megközelítési lehetőségekről, az építési (felvonulási) terület kialakításáról, az áram- és vízellátásról, a fölösleges anyag deponálási lehetőségeiről, illetve a közbeeső tárolási lehetőségekről, az építési terület mértékéről, továbbá más vállalkozók által történő akadályoztatásról, és az árképzésben ezeket figyelembe kell vennie. Ez vonatkozik azokra a műtárgyakra is, amelyeket a kivitelezés érinteni, ill. veszélyeztetni fog. Ilyen jogcímen utólagos követelések nem ismerhetők el.
5.20. A kiviteli munkák megkezdése előtt a meglévő állapotot dokumentálni kell. Az Ajánlattevő köteles a munkavégzéssel kapcsolatban igénybe venni kívánt műszaki létesítményekről állapotfelvételt készíteni. Az Ajánlattevő felelős a létesítmények eredeti állapotának megőrzéséért, illetve azoknak eredeti állapotba való visszaállításáért.
5.21. Az Ajánlattevő teljes felelősséggel tartozik a munkavégzésével, illetve a munkaterület megközelítésével kapcsolatos mindennemű károkozásért.
5.22. A kivitelezés során be kell tartani a munkavédelmi-, tűzvédelmi- és környezetvédelmi előírásokat.
5.23. Az Ajánlattevők kötelesek az ajánlatuk összeállítása során, valamint nyertességük esetén a kivitelezés során betartani az építőipari kivitelezési tevékenységről szóló 191/2009. (IX. 15.) Korm. rendelet előírásait.
5.24. A műszaki átadás - átvételi eljáráson a minőségi bizonylatokat és a megvalósult állapotot tükröző tervdokumentációt legalább 4 példányban át kell adni a megrendelőnek.
5.25. Az Ajánlattevő a beruházás megvalósítása során nem hivatkozhat arra, hogy az ajánlattételi dokumentáció nem volt teljes, vagy a tervekben hibákat észlelt. Amennyiben az ajánlattételi dokumentáció nem értelmezhető egyértelműen az Ajánlattevő kötelezettsége az ellentmondásokat feloldani (a kiegészítő tájékoztatás útján, vagy egyéb módon), a feladatot pontosítani.
5.26. Bármilyen mulasztás következménye, amelyet az Ajánlattevő követ el azzal, hogy nem szerez megbízható információt az építés helyszínéről, előzményekről, vagy olyan egyéb körülményekről, amelyek befolyásolják a munkák végrehajtását, befejezését, az állagmegóvást, a szerződés előírásainak betartását, az Ajánlattevőt terheli, és amennyiben az Ajánlatkérő vele köt szerződést a mulasztás ténye nem mentesíti az Ajánlattevőt szerződéses kötelezettségeinek a vállalt határidőre történő teljesítése alól.
5.27. Az Ajánlattevőnek ajánlatában nyilatkoznia kell, hogy ajánlatát az ajánlattételi felhívás, dokumentáció, valamint kiegészítő (értelmező) tájékoztatás ismeretében, azokat egymással összevetve és elfogadva, valamint tudomásul véve tette meg, melyekkel összefüggésben az ajánlat beadását követően ellentmondásra nem hivatkozhat. 
5.28. Az Ajánlattevőnek ajánlatához kifejezett nyilatkozatot kell csatolnia, melyben nyilatkozik, hogy az ajánlattételi felhívásban, dokumentációban és a megadott tervekben meghatározott kivitelezési munkákat teljes körűen ellátja. A nyilatkozatban szerepeljen, hogy az Ajánlattevő a kivitelezés és a hozzá kapcsolódó helyreállítási munkák vonatkozásában a terveket, az elvárt műszaki tartalmat és minőséget, valamint, a meghatározott munka mennyiségét és minőségét teljes egészében megismerte, és magára nézve kötelezőnek elfogadja. A nyilatkozatban szerepeljen, hogy az Ajánlattevő az ajánlatban megadott áron felül az eljárás eredményeként megkötésre kerülő szerződés teljesítése során további ellenszolgáltatásra semmilyen címen nem tart igényt, beleértve a vis maior és a „quasi” vis maior eseteket is. (Teljességi Nyilatkozat)

6. Szerződéses feltételek

6.1. A Beruházás legkésőbbi kivitelezési határideje legfeljebb 60 nap a szerződéskötéstől számítva.
6.2. Az Ajánlattevő a kivitelezést a vállalt határidőnél előbb is végrehajthatja, munkájának ellenértéke ez esetben az ajánlattételi felhívás szerinti ütemezésben kerül kifizetésre.
6.3. Időjárási viszonyok alakulása véghatáridő módosítás indokául nem szolgálhat, és ezzel kapcsolatban költségeket az Ajánlattevő nem érvényesíthet.
6.4. Az Ajánlatkérőnek különösen fontos érdeke fűződik ahhoz, hogy a Vállalkozó a teljesítés határnapját betartsa. A teljesítési határidőt több mint harminc naptári nappal meghaladó, a nyertes Ajánlattevőnek (Vállalkozónak és/vagy annak alvállalkozójának) felróható késedelem esetére az Ajánlatkérő fenntartja a jogot, hogy a Szerződést azonnali hatállyal felmondja és a Vállalkozó költségére másik vállalkozóval a munkát a jelen eljárásban meghatározott tartalommal befejeztesse.
6.5. Adott esetben a késedelemmel egy elbírálás alá esik a kiviteli (műszaki, teljesítési) ütemtervtől való olyan mértékű időbeli eltérés is (30 napot meghaladó késedelem), ami egyértelműen kétségessé teszi a határidőre történő teljesítést. Ha a késedelem a Megrendelőt rákényszeríti arra, hogy éljen az azonnali hatályú felmondás jogával, akkor fenntartja magának azt a jogot, hogy a Vállalkozó költségére másik vállalkozóval a munkát a jelen eljárásban meghatározott tartalommal befejeztesse.
6.6. A beruházás megvalósítására vállat határidő túllépése esetén késedelmi kötbér fizetendő, melynek mértéke a nettó ajánlati ár 0,5 százaléka naponta, de összesített mértéke nem haladhatja meg a nettó ajánlati ár 15 %-át. A 30 napot meghaladó késedelem esetén az Ajánlatkérő a szerződést meghiúsulnak tekinti, és ekkor a nettó ajánlati ár 15 %-ának megfelelő összegű meghiúsulási kötbér fizetendő. Amennyiben a késedelmi kötbér halmozott mértéke eléri a meghiúsulási kötbér értékét, akkor további késedelmi kötbér már nem számítható fel. Meghiúsulási kötbér érvényesítésekor külön késedelmi kötbér nem számítható fel.
6.7. Az Ajánlattevő Magyarországon felhasználási engedéllyel bíró anyagot, szerelvényt, gépet, készüléket és berendezést használhat fel, építhet be.
6.8. Az Ajánlattevő kizárólagos felelősséget köteles vállalni a kivitelezett létesítmények rendeltetésszerű használhatóságáért, függetlenül attól, hogy azt megrendelésre más vállalkozóval szállíttatta, vagy készítette el.
6.9. Az Ajánlattevőt a műszaki átadás-átvétel napjától szavatossági kötelezettség terheli. Ettől az időponttól kezdődik valamennyi beépített gép, berendezés, felszerelés, valamint építmény garanciája, függetlenül attól, hogy az Ajánlattevő azokat mely időpontban szerezte be. Az Ajánlattevő köteles az általa teljesített építési és szerelési munkára a teljes körű átadás-átvétel befejezésének napjától számított legalább 24 hónapos időtartamra teljes körű jótállást vállalni. Az Ajánlatkérő a jótállás Ajánlattevő által vállalt időtartamát az ajánlatok értékelésekor figyelembe veszi és pontozza.
6.10. Az Ajánlattevő az ajánlati árat részajánlatonként a befejezési határidőre prognosztizált, rögzített, fix átalányárként adja meg.

7. Ajánlatkérő és az Ajánlattevő együttműködése

Ajánlatkérő és az Ajánlattevő a kivitelezés során szoros együttműködésre vállal kötelezettséget. A munkaterület és a felvonulási terület őrzéséről és a levonulás utáni eredeti állapot helyreállításáról az Ajánlattevőnek kell gondoskodnia. 

8.  Műszaki átadás-átvétel

8.1. A műszaki átadás-átvétel és az üzempróba megkezdésének feltétele valamennyi létesítmény rendeltetésszerű használatra alkalmas készültsége az előírt bizonylatokkal. 
8.2. A műszaki átadás-átvételre a Ptk. valamint az építőipari kivitelezési tevékenységről szóló 191/2009. (IX. 15.) Korm. rendelet szabályai az irányadók. A műszaki átadás-átvétel keretében tett hatósági észrevételek alapján szükséges kiegészítő munkákat az Ajánlattevő térítés nélkül köteles elvégezni.

9.		Fizetési feltételek

9.1. Az Ajánlatkérő nem határoz meg tartalékkeretet. A számlák kifizetése utófinanszírozással történik.
9.2. Az Ajánlatkérő előleget biztosít a Kbt. 135. § (7) bekezdésének megfelelően, a nettó ajánlati ár legfeljebb 5 százalékának megfelelő összegben. Az előleg kifizetése az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendelet 30. §-a szerint történik.
9.3. Az Ajánlatkérő az előleg nyújtását nem köti előleg visszafizetési biztosíték nyújtásához.
9.4. Az Ajánlatkérő biztosítja 1 db részszámla benyújtásának a lehetőségét az elvégzett és a műszaki ellenőr által igazolt teljesítésnek megfelelő mértékben. A nyertes Ajánlattevő jogosult az 50 százalékos készültségi fok elérését követően részszámlát kiállítani. A végszámla a sikeres műszaki átadás-átvételt követően nyújtható be.
9.5. A számla benyújtására és teljesítésére az Ajánlatkérő a Kbt., a 322/2015. (X. 30.) Korm. rendelet előírásait alkalmazza. Fizetési határidő 15 nap. A számla kifizetése utófinanszírozással történik.
9.6. A kifizetéssel kapcsolatban Ajánlatkérő felhívja a figyelmet a Kbt. 135. § (1), (3), (6)-(8) bekezdésében foglaltakra.
9.7. Az előleg levonása a végszámlából történik.
9.8. Nem tehető olyan ajánlat, mely az Ajánlattevő által biztosított hitel vagy általa nyújtott kölcsön igénybevételével kívánná megvalósítani a beruházást. Az ajánlat csak banki átutalásos fizetési módot tartalmazhat, minden egyéb fizetési mód elfogadhatatlan az Ajánlatkérő számára.
9.9. További, a számlázással és a fizetéssel kapcsolatos jogszabályok, melyeket figyelembe kell venni.
· Az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X.30.) Kormányrendelet.
· Az adózás rendjéről szóló 2017. évi CL. törvény.
· Az általános forgalmi adóról szóló 2007. évi CXXVII. törvény
· Az államháztartásról szóló 2011. évi CXCV. törvény
· Az államháztartásról szóló törvény végrehajtásáról szóló 368/2011. (XII.31.) Kormányrendelet;
· A számla késedelmes fizetése esetében a Ptk. 6:155.§ (1) és (2) bekezdése irányadó.

10.  Egyéb feltételek

10.1. A Beruházás „Átalányáras Szerződés” keretei között zajlik. Az Ajánlattevő által számított átalányárnak tartalmaznia kell minden, a beruházás teljesítésének költségét befolyásoló tételt. Az árnak fedeznie kell a beruházás ideje alatt bekövetkező esetleges árváltozásokat. Az árnak szintúgy tartalmaznia kell az ajánlat tárgyának a dokumentációban meghatározott minőségben történő megvalósításához szükséges kiadásokat, beleértve az üzembe helyezést és az Ajánlatkérő által igényelt berendezések beszerzését és telepítését. 
10.2. Az Ajánlattevőnek nyertessége esetén biztosítást kell kötnie az alábbi feltételek figyelembevételével.
10.3. Az Ajánlattevő anélkül, hogy korlátozná a saját vagy az Ajánlatkérő kötelezettségeit és felelősségét a sikeres műszaki átadás-átvétel időpontjáig köteles:

· Felelősségbiztosítást kötni harmadik személynek okozott károkra, vagy meglévő felelősségbiztosítását kiterjeszteni a szerződés szerinti munkára. A felelősségbiztosításnak legalább 15.000.000 Ft esetenkénti és 30.000.000 éves kártérítési összegről kell szólnia.

11.  Kiegészítő tájékoztatás, kapcsolattartás

11.1. Az Ajánlattevők a Kbt. 56. § (1) bekezdése szerint kiegészítő tájékoztatást kérhetnek. A kiegészítő tájékoztatás a dokumentáció részévé válik. A kiegészítő tájékoztatás az EKR rendszeren keresztül kérhető.
11.2. Az Ajánlattevő az ajánlattételi határidő lejártát megelőzően ésszerű határidőben, kizárólag írásban kiegészítő információért fordulhat az Ajánlatkérőhöz, aki a kért információt legkésőbb az ajánlattételi határidő lejártát megelőző harmadik napig írásban megadja. A tájékoztatás tartalmát az Ajánlatkérő valamennyi Ajánlattevő részére megküldi. Az ajánlattételi határidő lejártát megelőző ötödik napnál később benyújtott kiegészítő tájékoztatás iránti kérelemre a Kbt. 56. § (3) bekezdése alkalmazandó.
11.3. A kiegészítő tájékoztatások a dokumentáció részévé válnak, és hivatkozási alapot jelentenek mind az ajánlatok elbírálásának szakaszában, mind a szerződéses jogviszony alatt.


12.			Az ajánlatok elbírálása

12.1. Az Ajánlatkérő a benyújtott ajánlatokat először formai és tartalmi szempontból vizsgálja az Ajánlattételi Felhívás és az Ajánlattételi Dokumentáció feltételeinek megfelelően.
12.2. A minden tekintetben érvényes ajánlatokat az Ajánlatkérő részenként a legjobb ár-érték arány szempontja alapján bírálja el, az Ajánlattételi Felhívásban meghatározott bírálati szempontok alapján.
12.3. Részszempontonként az adható pontszám 0 – 100 egész pont.
12.4. Az 1. részszempont – Szakember többlet szakmai tapasztalata (hónap)
a. Az Ajánlattevő ajánlatában köteles bemutatni az általa a szerződés teljesítésébe felelős műszaki vezetőként bevonni tervezett szakembert.
b. Tekintettel a munka jellegére a bemutatott szakembernek rendelkeznie kell a 266/2013. (VII. 11.) Korm. rendelet 1. sz. melléklet IV. felelős műszaki vezetés fejezet 3. rész 2. sor szerinti közlekedési építmények szakterület - (jelölés: MV-KÉ) jogosultság vagy a 266/2013. (VII. 11.) Korm. rendelet 1. sz. melléklet IV. felelős műszaki vezetés fejezet 3. rész 3. sor szerinti közlekedési építmények szakterület részszakterülete - (jelölés: MV-KÉ-R) jogosultság megszerzéséhez, a végzettségétől függő kötelező szakmai gyakorlattal.
c. Az Ajánlatkérő jelen értékelési szempontnál azt értékeli, hogy a bemutatott szakember a végzettségétől függő kötelező szakmai gyakorlaton felüli hány hónapos, közlekedési építmények szakterületen szerzett további szakmai gyakorlattal rendelkezik. Amennyiben az adott szakember a 266/2013. (VII. 11.) Korm. rendelet hatályba lépése előtt szerezte meg a jogosultságát, úgy ajánlatkérő a jogosultsága megszerzésének időpontjában hatályos szakma gyakorlási feltételekről szóló jogszabály alapján értékeli és váltja át az értékelési részszempontra bemutatott szakember szakmai gyakorlatát.
d. Amennyiben az Ajánlattevő által bemutatott szakember nem rendelkezik többlet szakmai tapasztalattal, a felolvasólapon a megajánlás értékét 0 hónapként adja meg. A 0 hónapos megajánlást az Ajánlatkérő a minimális pontszámmal értékeli.
e. Az Ajánlatkérő a 36 hónapos többlet szakmai tapasztalattal rendelkező szakember megajánlását a maximális pontszámmal értékeli. A 36 hónapot meghaladó mértékű többlet szakmai tapasztalattal rendelkező szakembert megajánló ajánlatot az értékelés során az Ajánlatkérő 36 hónapként veszi figyelembe és szintén a maximális pontszámmal értékeli.
f. Az Ajánlattevő az 1. értékelési részszempontra tett megajánlása alátámasztására ajánlatához köteles csatolni a bemutatott szakember által aláírt szakmai önéletrajzot, melyből egyértelműen megállapítható a szakember által megszerzett szakmai tapasztalat időtartama. Ennek érdekében a szakmai önéletrajzban legalább éééé/hh – éééé/hh megjelöléssel kerüljön bemutatásra az, hogy az adott szakember mely építési beruházásban és mely időszak alatt szerezte meg szakmai tapasztalatát.
g. Az Ajánlatkérő az értékelési részszempont kapcsán a többlet szakmai gyakorlat tekintetében csak egész hónapot vesz figyelembe.
h. A szakember párhuzamosan szerzett gyakorlatainak hónapszáma nem adható össze, vagyis egy évben maximum 12 hónap vehető figyelembe.
i. Az Ajánlatkérő az Ajánlattevő által bemutatott szakember szakmai tapasztalata tekintetében 12.4.b. pontban meghatározott minimális szakmai tapasztalaton felül megszerzett többlet szakmai tapasztalatot értékeli.
j. Az Ajánlattevő a Felolvasó Lapon egész hónapban meghatározva adja meg az általa bemutatott szakember minimális időtartamot meghaladó többlet szakmai tapasztalatát. Az Ajánlatkérő felhívja az Ajánlattevők figyelmét, hogy a jelen pontban megfogalmazott rendelkezés ellenére nem egész hónapban megadott többlet szakmai tapasztalatot minden esetben lefelé kerekíti.
k. Az Ajánlatkérő – a fentiek alapján – a többlet szakmai tapasztalat időtartamát veti össze. Az Ajánlatkérő a legmagasabb mértékű többlet szakmai tapasztalatot értékeli a legkedvezőbbnek az értékelés során, ennek megfelelően a legmagasabb mértékű megajánlás a maximális 100 pontot kapja, a további ajánlatok pontszámainak kiszámítása az egyenes arányosítás módszerével történik az alábbi képlet alkalmazásával:
Padott = (Avizsgált / Alegjobb )* (Pmax – Pmin) + Pmin
ahol:
Padott:		a vizsgált ajánlati elem adott szempontra vonatkozó pontszáma
Pmax:		a pontskála felső határa (100)
Pmin:		a pontskála alsó határa (0)
Alegjobb		a legelőnyösebb ajánlat tartalmi eleme (legmagasabb érték)
Avizsgált		a vizsgált ajánlat tartalmi eleme
l. Az ajánlatok pontszámainak kiszámításánál a pontszámok a matematikai kerekítés szabályai szerint kerülnek egész számra kerekítésre.
m. Az értékelési részszempontra tett megajánlásának alátámasztására az Ajánlattevő ajánlatában köteles benyújtani a következőket:
•	Ajánlattevő nyilatkozatát melyben rögzítésre kerül a szakember neve és nyilatkozat arról, hogy a szakemberrel a szerződés teljesítésének időtartama alatt rendelkezni fog.
•	A szakember aláírt szakmai önéletrajzot, melynek tartalmaznia kell a szakember nevét, címét, a szakmai gyakorlati idő ismertetését, továbbá a szakember munkáltatójának foglalkoztatójának a megjelölését, annak érdekében, hogy a szakember közbeszerzési eljárásba történő bevonásának módja (ajánlattevő szakembere vagy alvállalkozó szervezet szakembere vagy a szakember maga alvállalkozó) megállapítható legyen, valamint a szakember által aláírt nyilatkozatot arról, hogy az ajánlattevő nyertessége esetén rendelkezésre áll, közreműködik a teljesítésben, és nincs más olyan kötelezettsége a teljesítés időszakában, amely a szerződés teljesítésében való munkavégzését bármilyen szempontból akadályozná.
•	A szakember felelős műszaki vezetői jogosultságát igazoló dokumentum másolatát vagy a szakember nyilatkozatát a névjegyzéki/kamarai nyilvántartási számról és a nyilvántartó kamara nevéről (a szakmai önéletrajzban is megadható) vagy a jogosultság megszerzéséhez szükséges végzettséget igazoló dokumentum másolatát.
•	Amennyiben a bemutatott szakember az ajánlattétel időpontjában még nem rendelkezik kamarai nyilvántartásba vétellel, ajánlattevőnek nyilatkoznia kell arról, hogy a bemutatott szakember a kamarai nyilvántartásba vétellel a szerződéskötésig rendelkezni fog.
12.5. A 2. részszempont – Többletjótállás vállalása (hónap)
a. Az Ajánlattevő köteles az általa teljesített építési és szerelési munkára a teljes körű átadás-átvétel befejezésének napjától számított legalább 24 hónapos időtartamra teljes körű jótállást vállalni.
b. Az Ajánlatkérő az ajánlatok értékelése során a kötelezően vállalandó 24 hónap jótállási időt meghaladó többletvállalásokat értékeli.
c. Amennyiben az Ajánlattevő nem kíván többletjótállást vállalni, a felolvasólapon a többletjótállás értékét 0 hónapként adja meg. A 0 hónapos megajánlást az Ajánlatkérő a minimális pontszámmal értékeli.
d. Az Ajánlatkérő a 36 hónapos többletjótállás vállalását a maximális pontszámmal értékeli. A 36 hónapot meghaladó mértékű többletvállalást tartalmazó ajánlatot az értékelés során az Ajánlatkérő 36 hónapként veszi figyelembe és szintén a maximális pontszámmal értékeli.
e. Az Ajánlatkérő – a fentiek alapján – a többletjótállás vállalt időtartamát veti össze. Az Ajánlatkérő a legmagasabb mértékű többletjótállást értékeli a legkedvezőbbnek az értékelés során, ennek megfelelően a legmagasabb mértékű megajánlás a maximális 100 pontot kapja. Az ajánlatok pontszámainak kiszámítása az egyenes arányosítás módszerével történik az alábbi képlet alkalmazásával:
Padott = (Avizsgált /A legjobb )* (Pmax – Pmin) + Pmin
ahol:
Padott:		a vizsgált ajánlati elem adott szempontra vonatkozó pontszáma
Pmax:		a pontskála felső határa (100)
Pmin:		a pontskála alsó határa (0)
Alegjobb		a legelőnyösebb ajánlat tartalmi eleme (legmagasabb érték)
Avizsgált		a vizsgált ajánlat tartalmi eleme
f. Az ajánlatok pontszámainak kiszámításánál a pontszámok a matematikai kerekítés szabályai szerint kerülnek egész számra kerekítésre.
12.6. A 3. részszempont – Ajánlati ár (nettó Ft)
a. Az ajánlati ár tekintetében az Ajánlatkérő számára legkedvezőbb ajánlat a maximális 100 pontot kapja, a további ajánlatok pontszámainak kiszámítása a fordított arányosítás módszerével történik az alábbi képlet alkalmazásával:
Padott = (Alegjobb / Avizsgált )* (Pmax – Pmin) + Pmin
ahol:
Padott:		a vizsgált ajánlati elem adott szempontra vonatkozó pontszáma
Pmax:		a pontskála felső határa (100)
Pmin:		a pontskála alsó határa (0)
Alegjobb		a legelőnyösebb ajánlat tartalmi eleme (legalacsonyabb érték)
Avizsgált		a vizsgált ajánlat tartalmi eleme
b. Abban az esetben, amennyiben az Ajánlattevő az ajánlati árat alulprognosztizálja, az ebből eredő pluszköltségeket, többletkiadásokat nem háríthatja át az Ajánlatkérőre, és ez nem mentesíti a teljesítési kötelezettség alól.
c. Az ajánlatban szereplő áraknak fix árnak kell lennie, vagyis az Ajánlattevők semmilyen formában és semmilyen hivatkozással sem tehetnek változó árat tartalmazó ajánlatot.
d. Az ajánlatok pontszámainak kiszámításánál a pontszámok a matematikai kerekítés szabályai szerint kerülnek egész számra kerekítésre.
12.6. Az ajánlat végső pontszámát a bírálati részszempontonkénti pontszámoknak a részszemponthoz rendelt súlyszámmal való szorzatainak összege adja.
12.7. Az Ajánlatkérő előírja, hogy az Ajánlattevők csatoljanak ajánlatukhoz nyilatkozatot az ajánlatok értékelésére vonatkozó előírások elfogadásáról.


13.		Az ajánlattal kapcsolatos további előírások

13.1. Az Ajánlatkérő felhívja az Ajánlattevők figyelmét arra, hogy csak olyan túlvállalásokat tartalmazó ajánlat fogadható el érvényesnek, melynek megvalósulása esetén a létrejött beruházás nem tartalmaz olyan részeket, melyek a tervektől eltérnének, vagy akadályoznák a beruházás kivitelezését, lezárását. Ennek megfelelően csak olyan mértékben és irányban lehet túlvállalásokat és megajánlásokat tenni, melyek nem ellentétesek a jogszabályokkal.
13.2. Az Ajánlatkérő felhívja az Ajánlattevők figyelmét, hogy nem lehet opciós ajánlatot tenni, mert az Ajánlatkérő minden megajánlást az ajánlat részeként értékel, és nem áll módjában egyes ajánlati elemeket elfogadni, másokat elvetni, az ajánlatokat csak, mint egységes egészet tudja kezelni, értékelni és elfogadni. Ezért az Ajánlatkérő opciós megajánlás esetén az egész ajánlatot érvényteleníti, és az eljárás további menetéből kizárja.
13.3. Az Ajánlatkérő opciós ajánlatnak tekint minden olyan ajánlatot, ahol az Ajánlattevő bármilyen feltételhez, jogszabályi megfelelősséghez, vagy bárkinek a döntéséhez kötött megajánlást tesz, kivéve a szakhatóságok vagy egyéb szakhatósági jogkörben eljáró személyek vagy szervezetek döntéseit, az építés előre nem látható akadályoztatásából folyó szükségszerű döntéseket, valamint ebbe a körbe értendők a munkálatokat felügyelő mérnök, tervező utasításai.
13.4. Nem fogad el olyan ajánlatot az Ajánlatkérő, mely valamilyen ingyenes juttatást vagy ajándék megajánlást tartalmaz.
13.5. Az Ajánlatkérő felhívja az Ajánlattevők figyelmét, hogy a munkavégzés során az érvényes környezetvédelmi balesetvédelmi, biztonságtechnikai, tűzvédelmi, érintésvédelmi, közegészségügyi, stb. előírásokat szigorúan be kell tartani.
13.6. Az Ajánlattevő köteles ajánlatához nyilatkozatot csatolni, mely tartalmazza, hogy az ajánlattételi dokumentáció valamennyi előírását megismerte, elfogadja, magára nézve kötelezőnek ismeri el, ajánlatát az ezekben meghatározottak szerint készítette el.

14.		Tájékoztatás

Az Ajánlatkérő a Kbt. 73. § (5) bekezdés alapján az alábbiakban adja meg az információt biztosító szerveket. Az Ajánlatkérő nem írja elő, hogy az ajánlatnak tartalmaznia kell külön az információkat, csak azt ellenőrzi, hogy az ajánlatban feltüntetett információk nem mondanak-e ellent a Kbt. 73. § (4) bekezdés szerinti követelményeknek:

1. SZÁMÚ MELLÉKLET

Vállalkozási Szerződés
- tervezet -

1. Szerződő Felek, a szerződés tárgya, ellenértéke
1.1. Megrendelő: 								Sülysáp Város Önkormányzata 
címe:												2241 Sülysáp, Szent István tér 1.
adószám:									……………………………
bankszámlaszám: 		……………………………
képviseli: 								Horinka László polgármester
telefon: 										+36 29435001
telefax: 										+36 29435001
e-mail cím: 							onkormanyzat@sulysap.hu
1.2. Vállalkozó: 									..........................................................
címe: 											................................................................................
adószám: 								..........................................................................
cégjegyzékszáma: 	……………………………………....
bankszámlaszám: 		.............................................................
képviseli: 								.......................................................................
telefon/telefax: 				................................................................
e-mail cím: 							......................................................................
1.3. Jelen vállalkozási szerződés a Sülysáp Város Önkormányzata által 2023. ……………-án megindított közbeszerzési eljárás alapján jött létre, és vonatkoznak rá a Megrendelő által kiadott dokumentációkban és Vállalkozó ajánlatában foglalt feltételek. Vállalkozó ezen közbeszerzési eljárásban, mint Ajánlattevő vett részt, és nyertesként lett kihirdetve. A beruházás a Megrendelő saját költségvetése terhére kerül finanszírozásra.
1.4. A szerződés tárgya: Közútjavítás Sülysápon.
1. rész – Iszapaszfalt bevonat
Útjavítás HAV 8.j. gépben kevert iszapaszfalt bevonattal. Forrói út 2.786 m2, Rákóczi Ferenc utca 1.320 m2, Szilvafasor utca 1.755 m2, Szőlő utca 2.580 m2, Mátyás király utca 2.058 m2, a hozzájuk kapcsolódó kiegészítő munkákkal együtt kompletten.
2. rész – Bitumenemulziós felületzárás
Útjavítás mart aszfalt terítéssel, bitumenemulziós felületzárással. Ady Endre utca 2.039 m2, Arany János utca 811 m2, Zrínyi Miklós utca 1.545 m2, Állomás utca 1.620 m2, Kinizsi Pál utca 4.133 m2, Vak Bottyán utca 4.100 m2, a hozzá kapcsolódó kiegészítő munkákkal együtt kompletten.
A munkákat az ajánlattételi dokumentációval átadott műszaki dokumentációnak és költségvetési kiírásoknak megfelelően kell elvégezni. A műszaki tartalom pontos meghatározását a tenderdokumentáció részeként rendelkezésre bocsátott műszaki dokumentáció és költségvetési kiírások tartalmazzák. 
1.5. Megrendelő megrendeli, Vállalkozó elvállalja Közútjavítás Sülysápon …. rész munkáinak elvégzését jelen szerződés feltételei mellett
1.6. Szerződéses vállalási díj a munka elvégzésére a vállalt teljesítési határidőre prognosztizálva egyösszegű átalánydíjban nettó ............................ Ft + 27 % (……………………… Ft) ÁFA, azaz nettó ……………………………… forint + …………………… forint ÁFA egyösszegű átalánydíj.
1.7. Teljesítés helye: 2241 Sülysáp Forrói út, Rákóczi Ferenc utca, Szilvafasor utca, Szőlő utca, Mátyás király utca / 2241 Sülysáp, Ady Endre utca, Arany János utca, Zrínyi Miklós utca, Állomás utca, Kinizsi Pál utca, Vak Bottyán utca.

2. A szerződéses ellenérték és fizetések rendje
2.1. A szerződéses ellenérték tartalmazza a műszaki tartalom megvalósításának teljes költségét, a kivitelezési munkákat, a tevékenységgel kapcsolatban fizetendő minden díjat, illetéket (vámot), az átadási és birtokbaadási eljárás költségeit, bármiféle dokumentáció készítésének költségét (beleértve a megvalósulási dokumentáció stb. készítésének költségét), a mérnöknek nyújtandó szolgáltatás és a szakfelügyeletek díjait, bármiféle bérleti díjat (gépek, irodák, raktárak, stb.), a felvonulási-, vagyonvédelmi költségeket, az építési tevékenységhez felhasznált anyagok, energia- és közműszolgáltatás költségét, a garanciális és szavatossági kötelezettségek költségeit, minden – a szerződés tárgyának megvalósításhoz szükséges – munka és ráfordítás ellenértékét, az esetlegesen felmerülő károk megtérítésének költségeit, minden egyéb díjat, mely szakmai szokások szerint hozzátartozik a szerződés tárgyának kivitelezéséhez, tehát a létesítmény tervezett állapotban történő megvalósításának teljes díját.
2.2. A Vállalkozó fenti áron felül többletköltséget semmilyen jogcímen nem érvényesíthet. 
2.3. Jelen szerződés tartalmától kizárólag szerződésmódosítás keretében lehet eltérni.
2.4. A Vállalkozó jogosult előleg kifizetését kérelmezni a Kbt. 135. § (7) bekezdésének megfelelően a nettó ajánlati ár legfeljebb 5 százalékának megfelelő mértékben. Az előleg igénylésére és kifizetésére a Kbt. 135. § (7) bekezdésének előírásai és az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendelet 30. § (1) és (3) bekezdésének előírásai az irányadóak.
2.5. A Vállalkozó jogosult részszámla kibocsátására az elvégzett teljesítéssel arányos mértékben az 50 százalékos készültségi fok elérését követően. A végszámla a sikeres műszaki átadás-átvételt követően nyújtható be.
2.6. Az elkészült munkáról a műszaki ellenőr teljesítés-igazoló jegyzőkönyvet készít, amelyben rögzíti a műszaki teljesítést és a hozzá tartozó pénzügyi készültséget. A felek által aláírt jegyzőkönyv a számlázás alapja.
2.7. Az előleget a végszámlában szereplő százalékos levonás útján kell visszafizetni.
2.8. Vállalkozó a számláját a teljesítéskor hatályos jogszabályoknak, az ÁFA tekintetében pedig az általános forgalmi adóról szóló 2007. évi CXXVII. törvénynek megfelelően állítja ki. Az ÁFA megfizetése a 2007. évi CXXVII. tv. rendelkezései szerint történik. 
2.9. A felek rögzítik, hogy a szerződésre a Vállalkozó és alvállalkozói vonatkozásában is alkalmazni kell az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendelet 32/A. § előírásait.
2.10. [bookmark: _GoBack]A Vállalkozó által kiállított számlához a teljesítést igazoló jegyzőkönyvet csatolni kell. A számlát 15 napos fizetési határidővel kell kiállítani.
2.11. A Vállalkozó számláinak benyújtása és az általa benyújtott számlák kifizetése a Kbt., a 322/2015. (X. 30.) Korm. rendelet előírásai szerint történik, utófinanszírozással. A számla benyújtásával és kifizetésével kapcsolatban a Ptk. 6:130. § (1) – (2) bekezdése is alkalmazandó.
2.12. Megrendelő késedelmes fizetése esetén a Vállalkozót a Ptk. 6:155. §-a szerinti késedelmi kamat illeti meg.



3. 	A szerződés teljesítése 
3.1. A vállalkozás kötbérterhes teljesítési határideje: a szerződéskötéstől számított 60 nap.
3.2. A Vállalkozó előteljesítésre jogosult.
3.3. A Vállalkozó jelen szerződésben és annak mellékleteiben meghatározott tartalommal és minőségben, hiba- és hiánymentesen, határidőben köteles teljesíteni, amelyek együttesen a szerződésszerű teljesítésnek a feltételei.
3.4. Vállalkozót késedelmes teljesítés esetén kötbérfizetési kötelezettség terheli, melynek mértéke a nettó vállalási díj 0,5 %-a naponta, mely a jelen közbeszerzési eljárás tárgyaként meghatározott létesítmények megépítésére és az Ajánlatkérő részére történő átadására vonatkozik, és a teljesítési határidő eredménytelen elteltétől számítható fel. A késedelmi kötbér összesített mértéke nem haladhatja meg a nettó ajánlati ár 15 %-át.
3.5. Ha Megrendelő 30 napot meghaladó késedelem miatt, illetve a Vállalkozónak felróható egyéb okból a szerződést meghiúsultnak tekinti, a nettó ajánlati ár 15 %-ának megfelelő összegű meghiúsulási kötbér fizetendő.
3.6. Amennyiben a késedelmi kötbér halmozott mértéke eléri a meghiúsulási kötbér értékét, akkor további késedelmi kötbér már nem számítható fel. Meghiúsulási kötbér érvényesítésekor külön késedelmi kötbér nem számítható fel.

4. 	Biztosítás
4.1. A Vállalkozó felelősséggel tartozik a szerződésben vállalt munkáért a munka megkezdésétől a műszaki átadás-átvételi eljárás lezárásának napjáig.
4.2. A Vállalkozó köteles biztosítani a Megrendelőt minden olyan veszteséggel és követeléssel szemben, amely harmadik személynek okozott személyi sérülések és dologi károk, valamint az ezekre visszavezethető vagyoni károk következtében jelentkeznek.
4.3. Az előzőekben felsorolt kockázatok csökkentése érdekében a Vállalkozó köteles a szerződés hatályba lépését követő 15 napon belül - anélkül, hogy korlátozná, saját vagy a megbízó kötelezettségeit és felelősségét - teljes körű biztosítást kötni a tárgyi beruházásra, valamint a kapcsolatos anyagokra és eszközökre, a teljes helyreállítási költség mértékéig. Az alvállalkozók keresztfelelősségét is magában foglaló biztosítást építés-szerelésre, harmadik személynek okozott károkra kell megkötni. A felelősségbiztosításnak legalább 15.000.000 Ft esetenkénti és 30.000.000 éves kártérítési összegről kell szólnia.
4.4. Vállalkozó köteles igazolni Megrendelő felé, hogy a teljes körű biztosítások életbe léptek és érvényesek, ezért Megrendelő számára szolgáltatja a biztosítási kötvényeket, vagy azok hiteles másolatát és az esedékes biztosítási díjak megfizetésének elismervényét.
4.5. Amennyiben Vállalkozó elmulaszt megkötni és érvényben tartani bármely előírt biztosítást, vagy elmulasztja Megrendelő részére szolgáltatni a kötvényeket, akkor a Megrendelő egyszeri felszólítás után jogosult megkötni, illetve érvényben tartani az ilyen biztosításokat, fizetni azok biztosítási díjait és a felmerült költségeit levonni a Vállalkozó bármely esedékes követeléséből.

5. A Megrendelő jogai és kötelezettségei 
	A Megrendelő jogosult és köteles:
· A munkaterületet munkavégzésre alkalmas állapotban, jegyzőkönyvileg átadni,
· Az elvégzett munkát ellenőrizni,
· A szakfelügyeletekkel együttműködni,
· Más Vállalkozóval elvégeztetni azt a jelen szerződésben rögzített munkát, amit felszólításra a Vállalkozó nem végez el, a kifogásolt, vagy hiányolt cselekményeket nem javítja, illetve nem pótolja. Az ezzel kapcsolatban felmerülő felelősségeket és károkat Megrendelő Vállalkozóra áthárítja.
· Bármely pótmunkát más Vállalkozóval elvégeztetni, amennyiben annak elvégzését a Vállalkozó elutasítja. Ebben az esetben a Vállalkozási Szerződés kiegészítésre kerülhet (munkaterület biztosítása, határidők stb.).
· A beépítésre kerülő anyagok kiválasztásában részt venni, szükség esetén (indokolt paraméterek között) mintát bekérni és dönteni,
· A munkák folyamatos műszaki ellenőrzése mellett a Vállalkozótól függetlenül is a minőségellenőrzéseket végrehajtani mind az építés, mind a beépítendő anyagok gyártási helyén,
· Javaslatot tenni a munkák bármely részének, bármilyen technológiai vagy időbeli sorrend szerinti megvalósítására, megváltoztatására,
· Kitűzni a műszaki átadás-átvétel időpontját a Vállalkozónak a kivitelezési munkák befejezését követő készre jelentése alapján,
· A szerződésszerűen teljesített munkát átvenni,
· A teljesített munka ellenértékének szerződés szerinti kifizetését kezdeményezni,
· A Vállalkozóval mindenkor együttműködni,
· Alapos indok(ok) alapján kifogásolni vagy megtagadni a Vállalkozó alvállalkozóit, helyszíni személyzetét, az ajánlattól eltérően alkalmazott technológiát, eszközt, anyagot, berendezést stb.

6. A Vállalkozó jogai és kötelezettségei 
	A Vállalkozó jogosult és köteles:
· A munkaterületet átvenni, az átvételkor annak munka végzésére való alkalmasságát megvizsgálni, az esetleges hiányosságokkal kapcsolatos észrevételeit jegyzőkönyvben rögzíteni és ebben a Megrendelő figyelmét a hiányosságok megszüntetésére felhívni.
· A későbbi jogviták megelőzése érdekében a munkaterület átvételét követően, de a munka megkezdése előtt részletes (fotó- és adatdokumentált) állapot-felmérési dokumentációt készíteni és a Megrendelőnek átadni.
· A munkaterület átvételét követően, a munkálatok megkezdését megelőzően munka- és balesetvédelmi oktatást tartani, és ennek tényét az építési naplóban rögzíteni.
· Az építkezés helyén saját cégtáblát elhelyezni, feltüntetve az alvállalkozókat, a beruházó és felelős lebonyolító nevét. A tábla formáját, tartalmát Megrendelővel elfogadtatni. A tábla tartalmára a 191/2009. (IX. 15.) Korm. rendelet rendelkezései az irányadók.
· A munkaterület megközelítésével kapcsolatos, illetve a munkaterület határain kívül történő mindennemű károkozásért teljes felelősséggel helyt állni.
· A szerződésben meghatározott tartalommal és MSZ (ennek hiányában DIN) szerinti minőségben, illetve az egyéb jogszabályoknak és kötelezően alkalmazandó előírásoknak megfelelően a rendeltetésszerű használatot, üzembe helyezést biztosító minőségben hiba- és hiánymentesen a szerződött munkát elvégezni.
· Köteles megvizsgálni, hogy a munkaterületen korábban végzett munkák esetleges hibái vagy hiányosságai nem akadályozzák-e a munkavégzésben.
· Az építési munkák megkezdésétől (a munkaterület átvételétől) a lezárásig építési naplót vezetni.
· Biztosítani a szerződéses munkák elvégzéséhez a munkaerőt, árut, anyagot, szerkezetet stb., legyen az ideiglenes vagy állandó jellegű.
· Anyagot a munkaterületen belül deponálni.
· Biztosítani a munkavédelmi, balesetvédelmi, vagyonvédelmi, környezetvédelmi, tűzvédelmi rendszabályok betartását, illetve az ehhez szükséges feltételeket megteremteni.
· Biztosítani (költségtérítés nélkül) a Megrendelő és Megbízottja számára, hogy bármely időpontban az ellenőrzési jogát gyakorolhassa, a Megrendelő megtekinthesse és megvizsgálhassa a munkavégzés folyamatát, helyszínét, az anyagok minőségét, a technológiai, minőségbiztosítási, biztonsági előírások betartását, alvállalkozó tényleges részvételét.
· A hatósági ellenőrzéseket bármikor lehetővé tenni a kiadott engedélyekkel kapcsolatban.
· Intézkedni, hogy azokon a vizsgálatokon és ellenőrzéseken, amelyek a Vállalkozó felelősségi körébe tartoznak, a hatóságok részt vehessenek.
· A végzett munka, vagy a beépítésre került anyag, szerkezet, termék, berendezés minőségi megfelelősségének vitája esetén, amennyiben a vizsgálat eredménye számára elmarasztaló, annak költségét viselni.
· A Megrendelő által elrendelt – és kellően megindokolt – bontást vagy cserét haladéktalanul, költségmentesen elvégezni.
· A kivitelezési munkák tényleges befejezését követően írásban közölni a Megrendelővel a szerződés teljesítését (készre jelentés).
· A dokumentált minőségtanúsítványokat, vizsgálati jegyzőkönyveket, mint az építkezés hivatalos ügyiratainak tartozékait az építkezés végéig megőrizni, és a szerződés lezárásával az átadási dokumentáció részeként, egyidejűleg a Megrendelőnek átadni.
· Ideiglenes építéshelyi berendezéseket saját költségére felépíteni és azokat elbontani, elszállítani legkésőbb a műszaki átadás-átvétel lezárásáig.
· A Vállalkozó kötelessége a bontási anyagok, hulladékok és környezetkárosító anyagok környezetvédelmi követelményeknek megfelelő kezelése és elhelyezése, valamint a munkaterület melletti vízfolyások és vizes élőhelyek megóvása. Törekedni kell arra, hogy a kivitelezés során a természetvédelmi területek életét a lehető legkisebb mértékben zavarják.
· A befedésre vagy eltakarásra kerülő munkarészek esetében az eltakarási munkálatok megkezdését legalább 2 munkanappal megelőzően a Megrendelőt értesíteni, és lehetővé tenni a számára, hogy azokat megvizsgálja, megmérje és észrevételeit építési naplóban rögzítse. Ha a Megrendelő ezen kötelezettségének nem tesz eleget, úgy a Vállalkozó jogosult a munkarész befedésére vagy eltakarására, de az eltakart munkarészekért is teljes felelősséggel tartozik.
· Állandó helyszíni képviselője által biztosítani minden szükséges felügyeletet és irányítást a szerződéses munkák végzése során.
· Meghatalmazott képviselőjét haladéktalanul eltávolítani és másik, a Megrendelő által jóváhagyott személlyel pótolni, ha a Megrendelő a képviselőt feladatai ellátására nem tartja megfelelőnek és erről a Vállalkozót a kifogás indokait is megnevezve írásban értesíti.
· A garanciális, vagy szavatossági idő alatt felmerülő és a Megrendelő és megbízottja, illetve az üzemeltető által jelzett hibák, illetve hiányosságok kijavításához, elhárításához a szükséges intézkedéseket haladéktalanul megtenni.

7. Minőségbiztosítás
7.1. A Vállalkozó lehetővé teszi a Megrendelő, vagy egy általa meghatalmazott személy vagy intézmény képviselője számára, hogy bármely ésszerű időpontban megtekinthesse az építés helyszínét és ott ellenőrzést végezhessen. Ehhez a Vállalkozó köteles minden ésszerű segítséget és eszközt megadni.
7.2. A minőségtanúsítással kapcsolatos vizsgálatok, szakvélemények és engedélyek beszerzésének költségei teljes egészében a Vállalkozót terhelik. A Megrendelőnek joga van ezeken felül is elrendelni vizsgálatokat. Amennyiben erre meg nem felelés, vagy minőségi hiba gyanúja miatt van szükség, és ez a vizsgálat során beigazolódik, ennek költségeit is a Vállalkozó köteles fizetni. A Megrendelő az ilyen esetekben átruházhatja az anyagok, szerkezetek, berendezések vizsgálatának jogát más független intézetre, a Vállalkozó egyidejű értesítése mellett. A Vállalkozó köteles a vizsgálathoz szükséges körülményeket biztosítani, és az elvárható együttműködést, segítséget megadni.
7.3. A Vállalkozó kötelezettséget vállal arra, hogy a minőségbiztosítás ügyét kiemelten kezeli, és ezt alvállalkozóitól, beszállítóitól is megköveteli és a velük kötendő szerződésekben hasonló feltételeket szab.

8. Képviselet 
8.1. Megrendelő képviselői:……………………………………………
8.2. Megrendelő műszaki ellenőre: ……………………………………
8.3. Vállalkozó képviselői:……………….……………………………
8.4. Vállalkozó felelős műszaki vezetője: ……………………………., a felelős műszaki vezető többlet szakmai tapasztalata … hónap.
8.5. Amennyiben a Vállalkozó által a szerződés teljesítésébe felelős műszaki vezetőként bevonásra kerülő valamelyik szakember nem rendelkezik a magyar műszaki nyelv tárgyalóképes ismeretével, úgy a Vállalkozó köteles biztosítani a szerződés teljesítése során ezen szakember munkájához szaktolmács jelenlétét, amelynek díját a szerződés 2.1. pontjában meghatározott vállalkozási díj tartalmazza, azért a Vállalkozót további díjazás nem illeti meg.

9. Építési napló:
A Vállalkozó a munkaterület átadás-átvételétől kezdve a vonatkozó jogszabályi előírások szerint köteles folyamatosan építési naplót vezetni. Az építési naplóban az építéssel, az ellenőrzéssel és vizsgálatokkal, az átadás-átvétellel kapcsolatos körülményeket, az egyes munkák végrehajtásának kezdetét és befejezését, az ellenőrzések és vizsgálatok eredményeit, a méréseket, stb. rögzíteni kell a vonatkozó rendeletben foglaltak szerint.

10. Műszaki átadás-átvétel és üzembe helyezés:
10.1. Az eljárás előkészítő fázisában a Vállalkozónak igazolnia kell, hogy:
· a munka a szerződés és annak mellékleteiben meghatározott követelményeknek és a hatósági előírásoknak, valamint - esetlegesen menetközben - elrendelt megrendelői módosításoknak megfelelően hiány- és hibamentesen elkészült,
· rendelkezésre állnak az eljárást megelőző alkalmassági és minőségvizsgálatok bizonyítványai és azon hatósági nyilatkozatok, amelyek igazolják, hogy a használatbavételi és üzembe helyezési engedély kiadásában érdekelt hatóságok nem látnak okot az engedély megtagadására.
10.2. A Vállalkozónak termékfelelősség-vállalási nyilatkozatot kell tennie az általa beépített anyagok megfelelősségére, valamint az elvégzett munkák szakszerűségére.
10.3. A Vállalkozó az átadás-átvételi eljáráson köteles átadni a Megrendelőnek 4 példány átadási dokumentációt.
10.4. Az átadási dokumentáció tartalmazza:
Az átadási (megvalósulási, vagy állapotrögzítő) tervet, azaz a létesítmények ténylegesen megvalósult állapotának műszaki terveit, valamint az alábbi iratanyagokat magyar nyelven:
· karbantartási és kezelési utasítás,
· minőségvizsgálati jegyzőkönyvek,
· beépített anyagok teljesítmény-nyilatkozatai,
· építési napló,
· üzemeltetési utasítás,
· tervezői és kivitelezői nyilatkozatok,
· a közreműködő alvállalkozók listája a lényeges adatokkal,
· minden olyan levelezési, jegyzőkönyvi másolat, amely a kivitelezéssel kapcsolatban információkkal bír a későbbi vitás kérdések eldöntésére, illetve az üzemeltetési, hasznosítási munkák elvégzésére; üzemeltetési, használati előírások, feltételek könyve,
· további, jogszabályokban előírt, vagy a Felek által egyeztetett dokumentumok.
10.5. A sikeres műszaki átadás-átvétel feltétele az átadási dokumentáció hiánytalan szolgáltatása. A Vállalkozó hibája miatt sikertelen átadás-átvételi eljárások költségei a Vállalkozót terhelik.

11. Szerződésszegés
11.1. A Vállalkozó szerződésszegést követ el, ha:
· késedelmesen teljesít, hiányosan teljesít,
· hibásan teljesít, mert a szolgáltatott dolog nem felel meg a teljesítéskor a törvényben és e szerződésben meghatározott tulajdonságoknak, vagy ha a szolgáltatott dologban a teljesítéskor nincsenek meg a törvényben és a szerződésben meghatározott tulajdonságok, 
· a szerződés olyan okból, amelyért a Vállalkozó felelős, meghiúsul.
11.2. A szerződő felek megállapodnak abban, hogy a teljesítési határidő 30 naptári nappal történő túllépése esetén, vagy olyan hibás vagy hiányos teljesítés esetén, amelynek a kijavítása, vagy pótlása a 30 napot meghaladja, a Megrendelőnek jogában áll - választása szerint - a szerződésszegés következményeinek érvényesítése mellett a szerződéstől elállni. Ugyancsak jogosult a Megrendelő a szerződés azonnali hatályú felmondására vagy az elállásra, ha a Vállalkozó a Megrendelő felszólítására a Megrendelő által kifogásolt vagy hiányolt cselekményeket nem orvosolja, vagy nem pótolja a megadott határidőn belül. Megrendelő a fentiekben meghatározott jogait a szerződés még nem teljesített részére, vagy abban az esetben, ha a szerződés már teljesített részei a további kötelezettségek teljesítése nélkül rendeltetésszerűen nem vagy csak viszonylag magas költséggel, azaz nem gazdaságosan használhatók fel, az egész szerződésre nézve gyakorolhatja.
11.3. Megrendelőnél megmaradó szolgáltatások tekintetében a Megrendelő és a Vállalkozó, a Vállalkozó által szerződésszerűen teljesített munkákat, a teljes szerződéshez viszonyítva 30 naptári napon belül felméri, kiértékeli és a felek egymással szemben elszámolnak.
11.4. A Megrendelő jogosult és egyben köteles a szerződést felmondani - ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon – ha
a)  a Vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel. 
b)  a Vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel.
11.5. A 11.4. pont szerinti felmondás esetén a Vállalkozó a szerződés megszűnése előtt már teljesített szolgáltatás szerződésszerű pénzbeli ellenértékére jogosult.
11.6. Szerződésszegés esetén a garanciát és a biztosítást a Megrendelő jogosult igénybe venni.
11.7. Megrendelő jogosult a szerződés azonnali hatályú felmondására, ha Vállalkozó fizetésképtelenné válik, csődbe jut, felszámolják stb. Ebben az esetben a Vállalkozó a szerződésszerűen elvégzett munka ellenértékére tarthat igényt azzal a feltétellel, hogy a Megrendelő a felmondástól számított 30 napon belül az elvégzett munka mennyiségét megállapítja és kiértékeli. Ha egyúttal a Vállalkozó részéről szerződésszegés is történt, akkor a Megrendelő az elszámolással egyidejűleg érvényesíti a szerződésszegésből eredő jogait is.


12. Mentesülés a szerződésszegés következményei alól:
12.1. Mentesülnek szerződő felek a szerződésszegés következményei alól, ha:
· bizonyítják, hogy a késedelem a másik szerződő fél nem szerződésszerű teljesítésére vezethető vissza,
· bizonyítják, hogy kötelezettségeiket vis maior miatt nem tudják teljesíteni. Vis maior esetén a kötelezettsége teljesítésében akadályozott szerződő felet a vis maior beálltáról és megszűnéséről haladéktalanul értesíteni köteles.
12.2. Nem mentesülnek szerződő felek a nem, vagy nem szerződésszerű tejesítés következményei alól, ha az ugyan rendkívüli, előre nem látható körülményekre vezethető vissza, azonban ezen körülmények miatt a teljesítés nem vált lehetetlenné, csak akadályozta vagy megnehezítette azt.
12.3. Időjárási és vízjárási viszonyok alakulása határidő módosítás indokául csak akkor szolgálhat, ha a hatóság árvízvédelmi, vagy belvízvédelemi készültséget rendel el és ez érinti a folyamatban levő kivitelezési munkát. Ezzel kapcsolatban azonban külön költségeket a Vállalkozó nem érvényesíthet.

13. Jótállás, szavatosság, garanciák
13.1. A Vállalkozó garantálja
· valamennyi, jelen szerződésben és annak mellékleteiben meghatározott paraméter és műszaki előírás teljesítését és a létesítmény rendeltetésszerű használatra való alkalmasságát
· az általa létrehozott létesítmény minősége mind a felhasznált anyagok, mind a létesítmény szerkezete és kivitel szempontjából az érvényes magyar szabványoknak és előírásoknak, valamint a szerződésben rögzített igényeknek megfelel és a szerződéses cél elérését maradéktalanul biztosítja.
13.2. Amennyiben a létesítmény vagy ennek egy része a … hónap jótállási idő alatt Vállalkozó jótállási kötelezettsége alá tartozó hiányosságok miatt nem üzemel rendeltetésszerűen, a jótállási idő a létesítményt, illetve az érintett részt illetően annyi idővel meghosszabbodik, amennyi ideig az a rendeltetésszerű használatra alkalmassá nem vált. A Vállalkozó jótállási kötelezettsége nem terjed ki azokra a hibákra, amelyekről a Vállalkozó bebizonyítja, hogy a hiba oka a teljesítés után keletkezett, rendeltetésellenes használat következménye.
13.3. Amennyiben a teljesítés tárgya tekintetében irányadó jogszabályok (így különösen a 12/1988. (XII. 27.) ÉVM–IpM–KM–MÉM–KVM rendelet) a jótállás időtartamát ettől eltérően szabályozzák, akkor a teljesítés érintett részei/elemei tekintetében a vonatkozó jogszabályok előírásai tekintendők irányadónak.
13.4. A jótállási, garanciális, vagy szavatossági idő alatt fellépő hiányosságot, hibát haladéktalanul a Vállalkozó tudomására kell hozni, a Vállalkozó pedig köteles haladéktalanul intézkedni, 5 munkanapon belül felvonulni, a hibát, hiányosságot megszüntetni, illetve kijavítani.
13.5. Amennyiben Vállalkozó a szükséges intézkedéseket nem, vagy nem időben teszi meg, vagy ezen intézkedések nem vezetnek megfelelő eredményre, a Megrendelő jogosult a hibákat, hiányosságokat a Vállalkozó kockázatára és költségére megszüntetni, illetve kijavítani.

14. Együttműködés, egyéb feltételek
14.1. A Vállalkozónak átadott összes dokumentáció a Megrendelő kifejezett hozzájárulása nélkül sem tovább nem adható, sem a szerződésen kívül fel nem használható, továbbá tilos a Megrendelő hozzájárulása nélkül az elvállalt, illetve a már folyamatban lévő munkákról adatokat kiszolgáltatni, előadásokat tartani, kinyomtatott anyagot közzétenni.
14.2. A Vállalkozónak mentesítenie kell a Megrendelőt minden olyan igénnyel és peres eljárással szemben, amely bármiféle szerzői jog, szabadalmi jog, védjegy, védett név, vagy egyéb védett jog megsértése miatt felmerülne.
14.3. A Vállalkozó személyzetének az építkezés területén tartania kell magát az érvényes szabályokhoz, előírásokhoz, továbbá teljesíteni kell a Megrendelő helyszíni vezetőjének utasításait. Az előírások durva, vagy kismértékű, de ismétlődő megsértése esetén a Vállalkozó köteles a Megrendelő felszólítására az érintett személyeket az építkezés területéről eltávolítani és más alkalmas személyekkel pótolni.
14.4. A Megrendelő kiköti, hogy a Vállalkozó nem fizethet, illetve számolhat el a szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek a Vállalkozó adóköteles jövedelmének csökkentésére alkalmasak.
14.5. A Vállalkozó vállalja, hogy a szerződés teljesítésének teljes időtartama alatt tulajdonosi szerkezetét a Megrendelő számára megismerhetővé teszi és a Kbt. 143. § (3) bekezdése szerinti ügyletekről a Megrendelőt haladéktalanul értesíti.
14.6. A Vállalkozó vállalja, hogy a szerződés teljesítésében csak a Kbt. 138. § (2) - (3) bekezdésében foglaltaknak megfelelő alvállalkozó vesz részt.
14.7. A Vállalkozó vállalja, hogy az alvállalkozóval kötött szerződésben az alvállalkozó teljesítésének elmaradásával vagy hibás teljesítésével kapcsolatos igényeinek biztosítékaként legfeljebb a szerződés szerinti nettó ellenszolgáltatás tíz-tíz százalékát elérő biztosítékot köt ki.
14.8. Pótmunka felmerülése esetén a Megrendelő a Kbt. előírásai szerint jár el.
14.9. Vállalkozó tudomásul veszi, hogy a sikeres műszaki átadás-átvétellel egyidejűleg a Megrendelő a szerződés tárgyát képező létesítményt a jótállási, garanciális és szavatossági jogokkal együtt az üzemeltetőnek adja át.
14.10. A közbeszerzési eljárás ajánlattételi felhívása, ajánlattételi dokumentációja és a Vállalkozó ajánlata a szerződés elválaszthatatlan részét képezik, a szerződéshez nem kerülnek csatolásra. Bármely, a szerződéssel, és annak teljesítésével kapcsolatos vitás kérdés eldöntésekor az említett dokumentumokat, az említés sorrendjében kell figyelembe venni.
14.11. Jelen Vállalkozási Szerződést felek a Kbt. 141. § figyelembevétele mellett abban az esetben módosíthatják, ha a szerződés módosításának feltételei a Kbt. 141. § rendelkezései szerint fennállnak. 
14.12. Valamennyi jelen szerződés teljesítése során keletkező, szerzői jogi védelem alá eső alkotáson a Megrendelő területi korlátozás nélküli, határozatlan idejű, kizárólagos és harmadik személynek átadható felhasználási jogot szerez, továbbá jogot szerez az alkotás (terv) átdolgozására is.
14.13. Felek a vitás kérdéseket elsősorban egymás közötti tárgyalás útján rendezik, amennyiben ez nem vezet eredményre, akkor a jogviták elbírálására kikötik Megrendelő székhelye szerinti bíróság kizárólagos illetékességét.
14.14. A szerződésre a Polgári Törvénykönyv, a közbeszerzésről szóló 2015. évi CXLIII. törvény, az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendelet és a vonatkozó jogszabályok az irányadóak.

Jelen szerződés hat eredeti példányban készült, melyből négy példány a Megrendelőt, kettő példány a Vállalkozót illet.

Dátum:
…………………																							…………………
Megrendelő										Vállalkozó

